Delprosjekter  i pluto:

IKT som utvikingsmulighet i fremmedspråksdidaktikken

Bakgrunn – utfordringar for Engelsk institutt

Engelsk institutt ved HVO har solid fagleg, fagleg-didaktisk og metodisk kompetanse. Hittil har instituttet sin undervisningsstrategi vore ”tradisjonell” i den forstand at ein har tatt utgangspunkt i den nærverande heiltidsstudenten, dvs at ein har lagt ansikt til ansikt-kommunikasjon i undervisning og læring til grunn. Student(ar) og lærar er fysisk til stades samtidig i forelesningsal, språklab, grupperom og på ”tutorials”.  Vurdering skjer på ulikt grunnlag gjennom studieåret, men sluttvurderinga er basert på tradisjonelle skriftlege og munnlege heimeeksamenar. IKT har gjort nye didaktiske og metodiske innfallsvinklar til denne kommunikasjonsbaserte tilnærmingsmåten i språkundervisninga moglege. Bakgrunnen for søknaden ligg i instituttet sitt ynskje om å utvikle desse innfallsvinklane.

Dette er blitt aktualisert gjennom dei forventningar sentrale planar har til bruk av IKT innan alle fag, gjennom høgskulen sin eigen IKT-plan for perioden 2000-2004, og ikkje minst gjennom dei undervisningsutfordringar instituttet står overfor. Det er pedagogisk ynskjeleg at studentane i denne situasjonen sjølve i større grad planlegg og gjennomfører sin eigen læringsprosess. Vi ynskjer at dette skal skje med utgangspunkt i problembasert læring; at studentane i størst mogleg grad skal byggje eigen kunnskap utifrå behov dei sjølve opplever. Vi ser IKT som eit naturleg hjelpemiddel i denne prosessen, då vi trur at dette kan gi studentane større sjølvstende, samtidig som kontakten med medstudentar og lærar, som rettleiarar og responspersonar, kan takast vare på. 

Problemstillingar

Vi ynskjer særleg å bruke IKT som ein reiskap i høve til desse problemstillingane:


· Korleis vil auka bruk av IKT påverke relasjonen lærar-student og organisering av læringsprosessen?

· I kva grad vil auka bruk av IKT verkeleg vere eit hjelpemiddel til å fremje studentaktive læreprosessar og problembasert læring?

· Vil auka bruk av IKT naturleg påverke val av vurderingsmåtar? Eventuelt korleis?

Relasjonen lærar-student

Konkret ynskjer vi å undersøkje om vi gjennom bruk av IKT-hjelpemiddel kan skape nye møteplassar i læringsprosessen, forum der lærarar og studentar i større grad kan møtast på like vilkår og der kontrollen over dialogen blir mindre einsidig. I og med at vi brukar omgrepet dialog, ligg det sjølvsagt i dette ein føresetnad om at det heller ikkje i dag er einsidig kontroll. Likevel, så lenge hovudarenaen for dialog er klasserommet, og ramma ofte er eit møte mellom ei heil studentgruppe og den eine læraren, så legg sjølve situasjonen tronge rammer for dialogen. Den einskilde student sin fridom til å styre merksemda mot dei område der ho ser sine behov, vil vere hemma av omsynet til gruppa, til progresjonen osb. I staden ynskjer vi å skape ein arena der student kan møte lærar og student kan møte student på eigne premissar, og når det høver dei. Konkret vil då dette 

forumet ha form av ein nettstad som vert eit fundament for organisering av engelskstudiet. Vi vonar på denne måten å gjere terskelen for å ta kontakt lågare, å skape endringar i student- og lærarrolla, og å bidra til innpassing/inkludering av den einskilde studenten. Her kjem og tilhøvet til tilpassa opplæring inn. 

Lærar, student og lærestoff

Gjennom å få fleire av studentane til å bruke IKT-hjelpemiddel ynskjer vi og å fleire av dei til å gjere nytte av den demokratiseringa av tilgangen på kunnskap som internett opnar for. I dag er det nokre studentar som i stor grad nyttar seg av dette, medan andre i liten eller ingen grad gjer aktiv bruk av dette. Vona er her at vi kan få ei utjamning både mellom lærar og student, og mellom studentar når det gjeld å eige lærestoffet. Her er det likevel viktig at studentane utviklar sin kritiske sans til stoffet, og lærer seg til heile tida å vurdere det materialet dei finn. Dette er ei utfordring, men dersom dette målet kan nåast kunne ein faktisk hevde at den store mengda av mindreverdig stoff som er på nettet kan ha ein positiv funksjon i å oppøve kritisk sans. 

Studentaktive læreprosessar

Auka fridom og flatare struktur må likevel ikkje tyde at denne møteplassen skal vere ustrukturert, ein rein ”pratestad”. Kontakten gjennom IKT skal supplere undervisninga og den kontakten som foregår andlet-til-andlet (i språkfag vil sjølvsagt det direkte møtet framleis vere grunnleggjande). Det bør vere ein klår samanheng mellom det som går føre seg i dette forumet og det som ellest skjer i læreprosessen. Her kan det mellom anna vere naturleg å leggje inn utfordringar og problemstillingar før eit emne blir tatt opp i samla gruppe, med det mål å få i gang ein refleksjonsprosess på førehand som og kan vere med på å aktivisere studenten under timen. På same måte kan vi her leggje ut spørsmål og problematiseringar til bruk som etterarbeid. Stikkordet kan her vere ein prosess med aktivitetar som skal hjelpe og trene studentane i ny, engasjerande læringsåtferd. Det direkte møtet mellom student og lærar og mellom student og student vil framleis vere sentralt: dette er grunnleggjande ikkje minst i språkfag. I dei strukturane vi ser for oss bygde opp kring desse møta ligg det og at dei undervisningsansvarlege her kan leggje inn og fylgje opp forventningar om at desse aktivitetane blir aktivt brukte. Ei slik oppfølging tyder og at vi gjennom kontaktflaten på nettet betre kan få inntrykk av om einskildstudentar er i ferd med å gli ut av læreprosessen. Igjen vil ein slik møteplass gje høve til å betre den tilpassa opplæringa.

Problembasert læring

Det kan her liggje eit paradoks: det å ta i bruk IKT-hjelpemiddel som ein arbeidsmåte som skildra ovanfor kan skape ein situasjon der studenten blir aktivisert, men der aktivisering samstundes tyder mindre autonomi og ein meir lærarkontrollert studiesituasjon. No kan ein hevde at ein situasjon der studenten opplever at det vert forventa aktivitet frå hennar side og der denne aktiviteten i større grad vert observert og gitt respons på av den undervisningsansvarlege, ikkje treng vere nokon negativ reduksjon av studentautonomien. Likevel er det viktig at dei strukturane som vert bygde opp ikkje skaper  ein situasjon der læringsprosessen vert overstyrt. Dette er ein grunn mellom fleire til at problembasert læring må bli ståande som det sentrale prinsippet for den prosessen vi vil setje i gong. Slik kan vi sikre oss at aktivitetane forblir opne og spørjande, at dei gjev høve for studentane til å stille sine eigne spørsmål og å utforske emna sjølvstendig. I denne samanhengen er det og naturleg å tenkje seg at den nettbaserte delen av undervisninga vert retta mot grupper, ikkje berre individ, og at ein stor del av det som skjer her får preg av prosjekt. I hovudsak må vi tenkje oss at kommunikasjonen innan gruppa her skal vere direkte, i alle høve store 

delar av tida, medan delar av kommunikasjonen mellom gruppe og lærar skjer via IKT. Dette siste er ikkje berre eit spørsmål om praktiske ordningar. Det at gruppene fungerer på eiga hand, utan lærar til stade vil vonleg gjere at studentane sjølve blir ansvarleggjorte, og at kommunikasjonen mellom dei blir opnare. 

Vurderingsformer

Når slike nye arbeidsmåtar i studiet blir tatt i bruk, vil det og vere naturleg å sjå på nye vurderingsformer, eventuelt med mappevurdering, gruppeeksamenar eller liknande. 

Prosjektet vil både i utprøvingsfasen og i ”den operative fasen” etter at prosjektet formelt sett er avslutta gi gode høve for komparasjonar, der nokre sentrale dimensjonar i framandspråkspedagogikken kan bli undersøkte. 

Prosjektstruktur

· Vi skal innhente kunnskap om og utvikle eigen kunnskap om kva delar av engelskfaget i allmennlærerutdanninga som høver å bli knytt opp mot IKT.

· Deretter skal  vi utvikle ein modell for IKT-baserte undervisnings- og læringsprosessar for desse delane av faget.

· Desse strukturane og hjelpemidla blir så utprøvde.

· Evaluering av prosjektet skjer i samarbeid med studentane og i samarbeid med dei andre deltakarane i prosjektet.

· Sluttprodukt til prosjektet vil til dels bli nye faglege og fagdidaktisk praktisk-pedagogiske  strukturar for læreprosessen, og undervisnings- og læringshjelpemiddel som høver for engelskundervisninga i allmennlærerutdanninga, både på studiestaden og desentralisert. Mindre viktig blir ikkje ei utforsking av korleis ein slik omstrukturering påverkar og endrar studentrolla: i høve til lærarar, i høve til medstudentar og i høve til lærestoff; og korleis ho påverkar strukturar innan og mellom faga.

Prosjektet vil i utgangspunktet engasjere heile instituttet. Vi må likevel rekne med at nokre av dei tilsette vil bli meir engasjerte enn andre.

Instituttet vurderer det slik, at vi særleg treng å byggje opp IKT-kompetansen. Denne kompetansen må bli utvikla i eit tett og nært samarbeid mellom fagside og IKT-side. Ressursbehovet vil mykje knytte seg til frikjøp av tilsette og deltaking på konferansar og liknande knytt til emnet. Kjøp av IKT-tenester/kompetanse vil og bli naudsynt. Dei lærarane som er involverte vil til dels leggje FOU-delar og i nokon grad og undervisningsdelar av sine stillingar inn i prosjektet. 

